เร่งตรวจสอบสิทธิ์การลงทะเบียนบัตรสวัสดิการแห่งรัฐรอบใหม่กว่า 44 ล้านคน คาดประกาศผลได้ปลายเดือนนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวว่า จากการที่รัฐบาลดำเนินโครงการลงทะเบียนบัตรสวัสดิการแห่งรัฐเพื่อช่วยเหลือผู้มีรายได้น้อยมาตั้งแต่ปี 2559 ซึ่งปัจจุบันมีผู้ได้รับสิทธิจำนวน 13.22 ล้านคน โดยการช่วยเหลือทำให้เกิดเม็ดเงินหมุนเวียนเข้าสู่ระบบเศรษฐกิจไม่ต่ำกว่า 75,000 ล้านบาท จากการซื้อสินค้าอุปโภคบริโภคผ่านบัตรยังร้านค้าชุมชนทั่วประเทศเป็นการกระตุ้นเศรษฐกิจฐานรากอย่างแท้จริง สำหรับการลงทะเบียนรอบใหม่อยู่ระหว่างการตรวจสอบคุณสมบัติ ซึ่งจะตรวจสอบจากผู้ลงทะเบียนและสมาชิกในครอบครัวกรณีมีคู่สมรสหรือบุตรจะต้องมีรายได้เฉลี่ยครัวเรือนละไม่เกิน 100,000 บาทต่อคนต่อปี ซึ่งครั้งนี้มีผู้ลงทะเบียนที่อยู่ระหว่างการตรวจสอบจำนวน 19.63 ล้านคน รวมถึงคู่สมรสและบุตรอีก 24.88 ล้านคน รวมทั้งสิ้น 44.5 ล้านคน คาดว่าแล้วเสร็จช่วงปลายเดือนนี้ พร้อมประกาศผลผ่านช่องทางต่างๆ ทั้งทางเว็บไซต์โครงการลงทะเบียนเพื่อสวัสดิการแห่งรัฐ  และ 7 หน่วยงาน ได้แก่ ธนาคาร สำนักงานคลังจังหวัด ที่ว่าการอำเภอ และสำนักงานเขตทุกเขต หรือสำนักงานปลัดกระทรวงการคลังและสำนักงานเศรษฐกิจการคลัง หากตรวจสอบแล้วเป็นผู้ได้รับสิทธิ์จะต้องทำการยืนยันตัวตน ได้ที่ธนาคาร 3 แห่ง ได้แก่ ธนาคารกรุงไทย ธนาคารเพื่อการเกษตรและสหกรณ์การเกษตร หรือ ธนาคารออมสิม เนื่องจากจะใช้บัตรประชาชนแทนบัตรสวัสดิการแห่งรัฐ ต้องเปิดบัญชีกับธนาคารเพื่อรับสิทธิและใช้บัญชีพร้อมเพย์เริ่มใช้สิทธิ์ในวันที่ 1 มีนาคม หากไม่ผ่านเกณฑ์ยังเปิดโอกาสให้สามารถอุทรณ์ผ่านทางเว็บโครงการลงทะเบียนเพื่อสวัสดิการแห่งรัฐ